b"\n_START_ARTICLE_\nSant Serni de Baiasca\n_START_SECTION_\nArquitectura\n_START_PARAGRAPH_\nL'esgl\xc3\xa9sia d'estil rom\xc3\xa0nic est\xc3\xa0 datada a finals del segle XI o principis del XII, tot i que ha estat molt transformada al llarg dels anys. El m\xc3\xa9s singular de la seva estructura \xc3\xa9s l'absis dividit en dos nivells, fet no gaire corrent al rom\xc3\xa0nic catal\xc3\xa0; a la seva part exterior s'aprecia  perfectament la partici\xc3\xb3 pel mig d'un fris amb arcuacions entre lesenes de les mateixes caracter\xc3\xadstiques que el de la part superior, al costat de la teulada. Tamb\xc3\xa9 presenta aquest absis dues petites finestres. D'aquest conjunt rom\xc3\xa0nic nom\xc3\xa9s en resta l'absis, ja que la nau de l'edifici \xc3\xa9s posterior, d'\xc3\xa8poca moderna. _NEWLINE_A l'interior es conserva una s\xc3\xa8rie de retaules de car\xc3\xa0cter popular i un retaule major barroc que cobria la part de l'absis, i que en \xc3\xa9sser retirat el 1977, es van descobrir restes de pintures murals que es conserven in situ. Aquestes pintures estan presidides per un Pantocr\xc3\xa0tor dintre d'una m\xc3\xa0ndorla, que sost\xc3\xa9 un llibre a la m\xc3\xa0 esquerra, mentre que els seus peus descansen sobre un semicercle que simbolitza la Terra. Hi ha una franja decorada i, a sota, es representen els ap\xc3\xb2stols. Algunes inscripcions recullen noms que encara es poden llegir, com sant Joan, sant Pau i sant Bartomeu. Tots tenen el cap amb una aur\xc3\xa8ola i a la policromia emprada ressalten els colors vermells, blau i blanc. S'han datat les pintures cap a la meitat del segle XII, relacionades amb el taller del mestre de Pedret. _NEWLINE_Al Museu Dioces\xc3\xa0 d'Urgell es conserva, procedent d'aquesta esgl\xc3\xa9sia, una talla rom\xc3\xa0nica de la Mare de D\xc3\xa9u amb l'Infant, de fusta policromada, que t\xc3\xa9 el nen en posici\xc3\xb3 central, col\xc2\xb7locat una mica cap a l'esquerra de la faldilla. La dataci\xc3\xb3 de la talla \xc3\xa9s de cap al segle XIII."